作者:方千里
標題:過秦樓
內容:柳拂鵝黃，草揉螺黛，院落雨痕才斷。蜂須霧溼，燕嘴泥融，陌上細風頻扇。多少豔景關心，長苦春光，疾如飛箭。對東風忍負，西園清賞，翠深香遠。空暗憶、醉走銅駝，閒敲金鐙，倦跡素衣塵染。因花瘦覺，為酒情鍾，綠鬢幾番催變。何況逢迎向人，眉黛供愁，嬌波回倩。料相思此際，濃似飛紅萬點。